《东溪行为除州万户杨俊卿作》
元代·傅若金

东溪主者杨将军，少年领兵多树勋。心将富贵同流水，身以承平住白云。

闻道云深是溪处，扶桑直对门前路。青山左抱日光回，寒瀑西连雨声注。

将军临溪乐诗酒，沙鸥水鹤相亲久。蜾蠃经年缀鼓鼙，蟏蛸尽日蒙刁斗。

白团羽扇小纶巾，閒携棋局过比邻。舟中有客时寻戴，花底逢人非避秦。

人间何所无丘壑，车马憧憧走城郭。红叶空藏秋渚幽，绿萝自傍春岩落。

近者征南兵未休，荒村穷谷多罹忧。愿移部曲隳残寇，却向溪边娱碧流。

作者简介：傅若金（1303—1342） 字与砺，一字汝砺，元代新喻官塘（今江西新余市渝水区下村镇塘里村）人。少贫，学徒编席，受业范椁之门，游食百家，发愤读书，刻苦自学。后以布衣至京师，数日之间，词章传诵。虞集、揭傒斯称赏，以异才荐于朝廷。元顺帝三年（1335），傅若金奉命以参佐出使安南（今越南），当时情况复杂，若金应付自如，任务完成出色。安南馆宾以姬，若金却之去，并赋诗以言节操。欧阳玄赞其“以能诗名中国，以能使名远夷”。 归后任广州路学教授，年四十而卒。